C 407/8

Komisijos pranešimas pagal Europos Sąjungos ir Pietų Afrikos vystymosi bendrijos (PAVB) EPS valstybių ekonominės partnerystės susitarimo 1 protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ 4 straipsnio 14 dalį

Kumuliacija tarp Europos Sąjungos ir Afrikos, Karibų ir Ramiojo vandenyno (AKR) EPS valstybių bei ES užjūrio šalių ir teritorijų, numatyta ES ir PAVB ekonominės partnerystės susitarimo 1 protokolo 4 straipsnio 3–7 dalyse

(2018/C 407/07)

Europos Sąjungos (toliau – Sąjunga) ir Pietų Afrikos vystymosi bendrijos (toliau – PAVB) EPS valstybių ekonominės partnerystės susitarimo (toliau – EPS) (1) 1 protokolo 4 straipsnio 3–7 dalyse numatyta kumuliacijos Sąjungoje galimybė.

Naudodamiesi šia kumuliacijos galimybe, Sąjungos eksportuotojai gali eksportuoti į PABV EPS valstybes produktus, kuriuos gaminant panaudotos kitų Afrikos, Karibų ir Ramiojo vandenyno (toliau – AKR) EPS valstybių arba užjūrio šalių ir teritorijų (toliau – UŠT) kilmės medžiagos arba kuriuos gaminant tose šalyse ar teritorijose atliktas apdorojimas ir perdirbimas, kaip produktus, kurių kilmės arba apdorojimo ar perdirbimo vieta yra Sąjunga.

Kad galėtų pasinaudoti šia kumuliacijos galimybe, Sąjunga turi:

— sudaryti su atitinkamomis šalimis ir teritorijomis susitarimą arba administracinio bendradarbiavimo susitarimą, kuriuo užtikrinamas tinkamas 4 straipsnio įgyvendinimas, ir

— per Pietų Afrikos muitų sąjungos sekretoriatą ir Mozambiko pramonės ir prekybos ministeriją PAVB EPS valstybėms pateikti išsamią informaciją apie tokius administracinio bendradarbiavimo susitarimus.

Sąjunga sudarė susitarimus arba administracinio bendradarbiavimo susitarimus su šiomis AKR EPS valstybėmis ir UŠT:

— Karibų valstybėmis: Antigva ir Barbuda; Bahamų Sandrauga; Barbadosu; Belizu; Dominikos Sandrauga; Dominikos Respublika; Grenada; Gajanos Kooperacine Respublika; Jamaika; Sent Kristoferiu ir Neviu; Sent Lusija; Sent Vinsentu ir Grenadinais; Surinamo Respublika; Trinidado ir Tobago Respublika,

— Centrinės Afrikos regiono valstybe: Kamerūno Respublika,

— Rytų ir Pietų Afrikos regiono valstybėmis: Madagaskaro Respublika; Mauricijaus Respublika; Seišelių Respublika; Zimbabvės Respublika,

— Ramiojo vandenyno regiono valstybėmis: Papua Naujosios Gvinėjos Nepriklausomąja Valstybe; Fidžio Salų Respublika,

— Vakarų Afrikos regiono valstybe: Dramblio Kaulo Kranto Respublika,

— UŠT: Grenlandija; Naująja Kaledonija ir priklausomomis teritorijomis; Prancūzijos Polinezija; Prancūzijos Pietų ir Antarkties Sritimis; Voliso ir Futūnos Salomis; Sen Bartelemi; Sen Pjeru ir Mikelonu; Aruba; Boneru; Kiurasao; Saba; Sint Eustatijumi; Sint Martenu; Angilija; Bermuda; Kaimanų Salomis; Folklando Salomis; Pietų Džordžijos ir Pietų Sandvičo salomis; Montseratu; Pitkernu; Šv. Elenos Sala ir priklausomomis teritorijomis; Didžiosios Britanijos Antarkties Teritorija; Indijos Vandenyno Britų Sritimi; Terkso ir Kaikoso Salomis; Didžiosios Britanijos Mergelių Salomis.

Europos Komisija informuoja, kad pranešusi apie šiuos susitarimus Sąjunga atitinka pirmiau nurodytus reikalavimus ir nuo 2018 m. spalio 1 d. pradės taikyti ES ir PAVB EPS 1 protokolo 4 straipsnio 3–7 dalyse numatytą kumuliaciją su pirmiau išvardytomis AKR EPS valstybėmis ir UŠT.

Šis pranešimas skelbiamas pagal ES ir PAVB EPS 1 protokolo 4 straipsnio 14 dalį.

(1) OL L 250, 2016 9 16, p. 1924.